Un şofer de autobuz din Craiova a refuzat să coboare rampa specială pentru o tânără în scaun cu rotile. VIDEO
Scene revoltătoare s-au derulat miercuri dimineaţă într-o staţie de transport în comun din Craiova. Un şofer de autobuz a refuzat să coboare rampa specială pentru ca o tânără aflată în scaun cu rotile să poată urca în vehicul.
Ea a rămas pe trotuar, în timp ce uşile autobuzului i s-au închis în faţă.
Momentele umilitoare pentru tânăra aflată în scaun au fost filmate de mama acesteia şi postate pe reţelele sociale. În plus, femeia a anunţat incidentul şi la Regia de Transport din oraş, unde a început deja o anchetă.
Şoferii din mijloacele de transport în comun au obligaţia ca în cazul unui pasager cu dizabilităţi să coboare manual rampa specială pe care se poate urca cu un scaun cu rotile.
În acest caz, deşi tânăra îi cerea şoferului să o ajute, bărbatul a închis uşile autobuzului şi a lăsat-o pe trotuar.
Bărbatul a fost identificat imediat de şefii lui, care au anunţat începerea unei anchete disciplinare.
În funcţie de rezultat, sancţiunile pot merge de la scăderea salariului, până la desfacerea contractului de muncă.